text: О Пане наш і Збавіцель, зрабі кожную сям’ю сваім Валадарствам, Валадарствам праўды і жыцця, святасці і ласкі, справядлівасці, любові і супакою. Вядзі іх моцаю свайго Духа да Дому Айца ў небе, дзе Ты вытраш усялякую слязу з іх вачэй і дасі ім удзел у паўнаце нябеснай радасці. Які жывеш і валадарыш на векі вечныя. Амэн.
  Божа, наш Ойча, даручаем Табе моладзь з усяго свету, а таксама — яе праблемы, імкненні і надзеі. Глянь на яе з любоўю і ўчыні, каб яна будавала супакой і цывілізацыю любові.
  Закліч маладых людзей, каб яны ішлі за Езусам, Тваім Сынам. Учыні, каб яны зразумелі, што варта ахвяраваць усё жыццё Табе і чалавецтву. Дай ім велікадушнасць і гатоўнасць, неабходныя для адказу на гэты заклік.
  Прымі таксама, Пане, нашае праслаўленне і малітву за тых маладых людзей, якія, наследуючы Марыю, Маці Касцёла, паверылі Твайму слову і цяпер рыхтуюцца да святарскіх пасвячэнняў, да манаскіх абяцанняў і місійнай дзейнасці. Дапамажы ім зразумець, што Твой заклік, скіраваны да іх, заўсёды неабходны і важны. Амэн.
  Пане, наш Божа, Ты адарыў пажылых вернікаў доўгім жыццём. Ты ведаеш іх па імені. Перад Тваімі вачыма — усё іх жыццё, усе радасці і цярпенні, якія яны спазналі. Паблагаславі іх, Пане, падары ім яшчэ на доўгія гады радасць жыцця і дапамажы ім ускласці на Цябе ўсю сваю надзею. Навучы іх цярпліва зносіць цяжкасці старасці і кожны дзень цаніць як дар Тваёй любові, і няхай споўняцца ўсе іх мары і жаданні. Праз Хрыста, Пана нашага. Амэн.